Aktívan tisztíthatják a környezetet a Toyota-tulajdonosok
Különleges programot indított útjára a Lexus és a Toyota Észak-Amerikában: egy helyi non-profit informatikai vállalkozással együttműködésben lehetővé teszik plug-in ügyfeleik számára, hogy a lehető legkisebb szénlábnyommal töltsék járműveiket.

A hálózatról tölthető akkumulátoros járművekre – jelenleg a plug-in hibridek, illetve a tisztán elektromos hajtású gépkocsik – sokan a civilizációs környezetszennyezésre adható leghatékonyabb, végső válaszként tekintenek. Ez nem teljesen igaz – ezért is hangsúlyozza a Toyota-csoport, hogy párhuzamosan kell fejleszteni és alkalmazni a különböző alternatív hajtási módozatokat. Míg ugyanis megkérdőjelezhetetlen tény, hogy a villanymotor a használat helyszínén egyáltalán nem bocsát ki káros anyagot, a nagykapacitású akkumulátor és az elektromos hajtási rendszer gyártása ugyanúgy környezeti terheléssel jár, mint a járművek működtetésére használt elektromos energia előállítása.
Az előbbire az autógyártók igyekeznek minél hatékonyabb megoldást találni, az utóbbiból ellenben a felhasználók közvetlenül is kivehetik a részüket, ha tudatosan olyan időszakban, olyan hálózaton töltik a járművüket, ahol és amikor a lehető legnagyobb mértékben megújuló, fenntartható forrásból származó energiát vehetnek magukhoz. Ezt hagyományosan a szolgáltató gondos megválasztásával, a csúcsidőszakok kerülésével – egyszóval, tudatos fogyasztói magatartással lehetett elérni.
Sokan vannak azonban, akik örömmel tennének többet a környezet védelme érdekében, azonban nem tudnak vagy nem akarnak azzal foglalkozni, hogy ezt milyen módon tehetik meg. Az ő számukra bizonyulhat korszakalkotónak az a frissen aláírt megállapodás, amelynek keretében a Toyota-csoport és az észak-amerikai WattTime non-profit szervezet minden eddiginél tisztább töltési módozatokat kínál az autógyártó ügyfeleinek. A közel tíz éve működő WattTime részletes előrejelzést biztosít ügyfeleinek arról, hogy mikor tudnak a lehető legcsekélyebb szénlábnyommal energiát felvenni a közüzemi hálózatról.
A Toyota-csoport az első autógyártó, amely ilyen részletes elemzéshez biztosít hozzáférést ügyfelei számára, méghozzá a lehető legkényelmesebb formában. A Toyota és Lexus márkák ügyfelei az okostelefonjukra telepített Remote Connect távvezérlési funkcióba integrált Öko töltés szolgáltatáson keresztül utánajárás és elemzés nélkül választhatják mindig a legkedvezőbb szénkibocsátású töltési módozatot. Az alkalmazás javaslatot tesz arra, hogy környezet- és egészségvédelmi szempontból mely időszakra optimális időzíteni a töltési ciklust.
A Toyota-csoport exkluzív szerződése értelmében a WattTime információi kizárólag a hálózatról tölthető Toyota és Lexus gépkocsik üzemeltetői részére lesznek elérhetők, a szolgáltatás jellegéből adódóan kizárólag Észak-Amerikában. Ugyanakkor a jövőben egy hasonló szolgáltatás megjelenésével a márkák európai és ázsiai ügyfelei számára is lehetővé válhatna, hogy a lehető leginkább megalapozott, tudatos döntést hozzák meg autójuk töltésével kapcsolatban.
A szolgáltatás jelen pillanatban a Toyota Prius és a Toyota RAV4 plug-in hibrid kiviteleihez, illetve a Lexus két hálózatról tölthető hibridjéhez, az NX 450h+ és RX 450h+ szabadidőjárművekhez érhető el. Szintén rendelkezésre áll a cégcsoport új generációs, tisztán elektromos típusaihoz: a Toyota bZ4X és a Lexus RZ 450e crossoverekhez. A későbbiekben pedig, a hálózatról tölthető modellek portfoliójának bővülésével összhangban a WattTime szolgáltatás köre is kiterjeszthető lesz.

